ФК Ред бул Салцбург

Ред бул Салцбург (нем. Red Bull Salzburg) је фудбалски клуб из Салцбурга, Аустрија. Основан је 1933. године као Аустрија Салцбург. Клуб је 2005. године преузела компанија Ред бул. Као домаћини своје мечеве играју на Ред бул арени, капацитета 30.200 седећих места. Наступају у Бундеслиги Аустрије коју су освојили десет пута. Најбољи резултат на међународној сцени остварили су у Купу УЕФА 1994. године, када су у финалу поражени од миланског Интера. Историја Клуб је основан 13. септембра 1933. године. Првобитно је носио име Аустрија Салцбург. Клуб је престао да постоји 1950. године али је касније те исте године поново формиран. Званично име клуба је први пут промењено 1978. у Казино Салцбург. Под тим именом су наступали до 1997. када поново мењају име у Вестенрот Салцбург. Компанија Ред бул је клуб преузела 6. априла 2005. Тада је по трећи пут промењено име клуба, овога пута у Ред бул Салцбург, како се и данас зову. Поред имена, промењен је и грб. Уклоњена је година оснивања клуба и грб је редизајниран да подсећа на лого компаније. Традиционална боја клуба, љубичасто-бела, је замењена црвено-белом. Нови власници су истицали да њихов клуб нема никакве везе са старим, да је то потпуно нов тим који је тек основан. Као годину оснивања на свом грбу су истакли годину преузимања а трофеје освојене под другим именом нису признавали као своје. УЕФА их је обавестила да се са правног аспекта клуб не може сматрати тек основаним, те им је забранила истицање 2005. године као године оснивања. Поред тога им је наложено да на свим местима на којима наводе освојене трофеје морају наводити и оне освојене пре преузимања. Три спорне освојене титуле првака, првобитно уклоњене, након одлуке Уефе поново су побројане међу освојеним трофејима клуба на званичном сајту. Година преузимања је уклоњена са грба а права година оснивања није враћена. Компанија Ред бул је нешто слично учинила и са два тима у Формули 1, Ред бул рејсингом и Торо росом, и са још једним фудбалским клубом, Ред бул Њујорком. Одмах по промени управе доведен је Ђовани Трапатони на место тренера а за његовог помоћника је постављен Лотар Матеус. Та промена у стручном штабу и довођење ових звучних имена, имало је за циљ, да навијачима представи велике амбиције новог руководства. Навијачи су се жестоко противили овим променама и протестовали су пуних пет месеци. Овај протест су подржале многе навијачке групе широм Европе. Након неуспелих преговора вођених између власника и навијача, већина навијача је престала да бодри овај клуб и основала је нови клуб, ФК Аустрија Салцбург. Трофеји Бундеслига Аустрије Првак (17): 1993/94*, 1994/95*, 1996/97*, 2006/07, 2008/09, 2009/10, 2011/12, 2013/14, 2014/15, 2015/16, 2016/17, 2017/18, 2018/19, 2019/20, 2020/21, 2021/22, 2022/23. Вицепрвак (4): 2005/06, 2007/08, 2010/11, 2012/13. Прва лига Аустрије Освајач (2): 1977/78, 1986/87. Куп Аустрије Освајач (3): 2011/12, 2013/14, 2014/15. Финалиста (4): 1973/74*, 1979/80*, 1980/81*, 1999/00.* Суперкуп Аустрије Освајач (3): 1994*, 1995*, 1997.* Куп УЕФА Финалиста (1): 1993/94.* * Као Казино Салцбург Ред Бул Салцбург у европским такмичењима Познати играчи Референце Спољашње везе Званични сајт клуба Архивирано на веб-сајту Wayback Machine (11. септембар 2008)